text: Fødevareminister: Svinebønder skal gå i bad
  18 marts 2015 kl. 14.32
  Fødevareminister Dan Jørgensen offentliggør i dag en plan, der skal reducere smitten med svine-MRSA.
  Smitte med svine-MRSA er et problem, der bare vokser og vokser. 
  Syd- og Sønderjylland er den landsdel, hvor flest bliver smittet - alene sidste år blev 480 mennesker her fra Syd- og Sønderjylland smittet. 
  Den tendens vil Fødevareministeren nu stoppe med en ny plan.
  Fødevareministeren vil sætte ind på fire punkter:
  *Antibiotikaforbruget skal reduceres med 15 procent frem til 2018.
  *Svineproducenterne på skal gå i bad, når de forlader svinestalden efter endt arbejdsdag. Og de skal på obligatorisk hygiejnekursus.
  *Udviklingen af smitten skal overvåges mere systematisk.
  *Forskningen i smitteveje og alternativer til antibiotika skal styrkes.
  Dan Jørgensen lægger især vægt på, at antibiotikaforbruget skal ned.
  Siden 2009 er forbruget af antibiotika til svin blevet reduceret med knap 18 procent. Men forbruget skal længere ned, mener ministeren.
  - Antibiotika er med til at fremme udviklingen af resistente bakterier, som er et stort sundhedsmæssigt problem.
  - Vi er kommet et stykke vej i forhold til at få reduceret forbruget, men vi skal endnu længere ned. Derfor håber jeg, at partierne nu vil bakke op om flere initiativer, så vi i 2018 i alt har nedbragt forbruget med mere end 30 procent, siger Dan Jørgensen i en pressemeddelelse.
  